Ier in SA vasgetrek vir dubbele moordRuth Lawrence (Foto: Verskaf) ’n Ierse vrou het Woensdag in die landdroshof in Bloemfontein verskyn in verband met ’n dubbele moord in Ierland. Ruth Lawrence is Dinsdag deur die Valke in Pellisier in Bloemfontein in hegtenis geneem nadat Interpol ’n lasbrief vir haar inhegtenisneming uitgereik het. Lawrence word daarvan beskuldig dat sy landuit gevlug het ná die moord op Eoin O’Connor en Anthony Keegan in die noorde van Ierland in 2014, sê kapt. Christopher Singo, woordvoerder van die Valke. O’Connor en Keegan is in Mei 2014 dood aangetref op ŉ eiland in die Lough Sheelin-meer in die graafskap Meath. Albei is in April daardie jaar vir die laaste keer gesien. Berigte het destyds daarop gedui dat die mans se verdwyning moontlik verband hou met ŉ groot misdaadbende en die invordering van dwelmskuld. Lawrence se inhegtenisneming volg nou meer as agt jaar later nadat die Valke ’n week gelede inligting ontvang het oor waar Lawrence haar moontlik bevind. Eoin O’Connor en Anthony Keegan. (Foto: Twitter) The Irish Sun berig Lawrence en haar destydse Suid-Afrikaanse kêrel, Neville Peter van der Westhuizen, het in 2014 na Suid-Afrika gekom. Van der Westhuizen word ook verbind met die moord op O’Connor en Keegan. Hy dien egter tans ’n vonnis van 15 jaar uit vir die moord op ’n tiener in Durban. Dié moord is in 2017 gepleeg. Die paartjie se paaie het glo dieselfde jaar geskei, aldus The Irish Sun. Lawrence se Suid-Afrikaanse visum het intussen ook glo verval. Die saak teen Lawrence is vroeër vandag na 12 Oktober uitgestel. Sy bly in aanhouding. Sy en Van der Westhuizen sal na verwagting uiteindelik aan Ierland uitgelewer word. Van der Westhuizen moet egter twee van derdes van sy huidige tronkstraf in Suid-Afrika uitdien voordat hy in Ierland vir die 2014-moorde verhoor kan word.